Saak teruggetrek teen vrou ná man se moordPieter en Karin Geldenhuys (Foto: Karin Geldenhuys/Facebook) Die saak teen Karin Geldenhuys, wat in hegtenis geneem is in verband met die moord op haar man Pieter Geldenhuys, is voorlopig teruggetrek vir verdere ondersoek. Brig. Leonard Hlathi, woordvoerder van die polisie, het Saterdag aan Maroela Media gesê die Nasionale Vervolgingsgesag het die saak voorlopig teruggetrek sodat die polisie verdere bewyse kan versamel in die saak. “Sodra dit afgehandel is, sal die saak weer teruggaan hof toe,” het hy gesê. Gerrie Camacho, ŉ vriend van die egpaar, het die aand van 8 Maart 2019 by die Geldenhuys-egpaar se huis in Marlothpark in Mpumalanga gebraai en oorgeslaap. Hy is al ongeveer ses of sewe jaar lank met die egpaar bevriend. “Dit was net ons drie by die huis. Ek en Pieter het die aand nog lekker om die vuur gesit en kuier voor ek kamer toe is,” het Camacho verduidelik. “Dit was asof Karin hom die hele aand lank probeer kwaad maak het met neerhalende aanmerkings. Hy het net rustig gebly.” Camacho was nog later die aand besig op sy selfoon toe hy water in die badkamer hoor tap het. Hy het aanvanklik gedink dit was dalk Karin, maar hy het later uitgevind dit was Pieter. Karin het hom waarskynlik met ‘n mes in die voorkamer ingewag. “Ek het daarna geluide in die huis gehoor en toe gehoor Pieter sê: ‘Karin, wat maak jy? Karin, nee!’” Camacho sê Pieter het ook sy naam geroep om hom te kom help en hy het dadelik gaan ondersoek instel. Karin het reeds by die huis uitgestap en Camacho het probeer om Pieter te help. Hy het gebloei weens ‘n meswond. “Ek was skrikkerig met haar in die omgewing, want ek het nie geweet of sy my dalk ook sou aanval nie. Ek kon eers ten volle op Pieter fokus toe die sekuriteit by die huis opgedaag het.” Die Marlothpark-gemeenskapspolisiëringsforum (GPF) is ontbied en beamptes het die toneel beveilig totdat die polisie opgedaag het waarna Karin in hegtenis geneem is. Pieter is na ŉ hospitaal geneem maar hy het die Saterdagoggend vroeg aan sy beserings beswyk. Hy sê dit was baie traumaties om sy vriend só te verloor. “Dit is een van die ergste goed wat ek nog ooit beleef het.” Hy praat met lof van Pieter. “Ons het dieselfde taal gepraat; van dieselfde goed gehou. Hy was altyd goeie geselskap. Mens kon hom ook enige tyd om hulp vra, en dan het hy gehelp.” Pieter was ŉ konstruksiewerker en het gewerk aan ŉ pad wat tussen Suid-Afrika en Swaziland gebou word. Hy laat twee seuns en ŉ dogter uit ŉ vorige huwelik agter.